《次韵陈山长送春纪事二首 其二》
元代·洪焱祖

越上今春不见春，花枝憔悴柳眉颦。嗟公缧绁元非罪，笑我儒冠早误身。

睡起烹茶聊永日，饥来乞米向何人。相期辟谷仙山去，行止毋劳问大钧。

作者简介：（1267—1329）元徽州歙县人，字潜夫，号杏庭。由平江路儒学录迁绍兴路儒学正，调衢州路儒学教授，擢处州路遂昌县主簿，以休宁县尹致仕。有《杏庭摘稿》、《尔雅翼音释》等。